PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/011	Bratislava 02. februára 2006	

	Protimonopolný úrad Slovenskej republiky, odbor koncentrácií v správnom konaní č. 0111/OK/2005 začatom dňa 05.12.2005 na základe oznámenia koncentrácie podnikateľom ZBERNE SUROVÍN ŽILINA, a.s. so sídlom Kragujevská 3, 010 01 Žilina, IČO: 36 002 861 prostredníctvom Margarety Sovovej, Sovova Chudáčkova a Partner, v.o.s. so sídlom Cintorínska 3a, 811 08 Bratislava a podnikateľom LATEM INVEST s.r.o. so sídlom Prístavná 10, 821 09 Bratislava, IČO: 35 941 294 prostredníctvom JUDr. Daniela Futeja, CSc., advokáta so sídlom Grösslingova 4, 811 09 Bratislava vo veci koncentrácie podnikateľov ZBERNE SUROVÍN ŽILINA, a.s. so sídlom Kragujevská 3, 010 01 Žilina, IČO: 36 002 861, LATEM INVEST s.r.o. so sídlom Prístavná 10, 821 09 Bratislava, IČO: 35 941 294 a LATEM RECYCLING, s.r.o. so sídlom Prístavná 10, 821 09 Bratislava,              IČO: 31 404 251

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní spoločnej priamej kontroly podnikateľmi ZBERNE SUROVÍN ŽILINA, a.s. so sídlom Kragujevská 3, 010 01 Žilina,             IČO: 36 002 861 a LATEM INVEST s.r.o. so sídlom Prístavná 10, 821 09 Bratislava, IČO: 35 941 294 nad podnikom podnikateľa LATEM RECYCLING, s.r.o. so sídlom Prístavná 10, 821 09 Bratislava, IČO: 31 404 251, na základe Zmluvy o prevode obchodných podielov uzatvorenej dňa 20.10.2005 medzi PPA CONTROLL, a.s. so sídlom Vajnorská 137, 830 00 Bratislava, IČO: 17 055 164, Renátou Novákovou, Bratislava, Ing. Janou Držiakovou, Bratislava, Ing. Štefanom Schmidtom, Jaslovské Bohunice, Ing. Viktorom Struhárom, Zlaté Moravce, Ing. Bohuslavom Dobríkom, Bratislava ako predávajúcimi a podnikateľmi ZBERNE SUROVÍN ŽILINA, a.s. so sídlom Kragujevská 3, 010 01 Žilina, IČO: 36 002 861 a LATEM INVEST s.r.o. so sídlom Prístavná 10, 821 09 Bratislava, IČO: 35 941 294 ako kupujúcimi a na základe zvýšenia základného imania podnikateľa LATEM RECYCLING, s.r.o. so sídlom Prístavná 10, 821 09 Bratislava, IČO: 31 404 251, o ktorom sa rozhodlo na valnom zhromaždení dňa 20.10.2005.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 05.12.2005 doručené oznámenie koncentrácie zaevidované pod      č. 6739/2005, v ktorom spoločnosť ZBERNE SUROVÍN ŽILINA, a.s. so sídlom Kragujevská 3, 010 01 Žilina, IČO: 36 002 861 (ďalej len „ZSŽ“) prostredníctvom Margarety Sovovej, Sovova Chudáčkova a Partner, v.o.s. so sídlom Cintorínska 3a, 811 08 Bratislava (ďalej len „právna zástupkyňa“) a spoločnosť LATEM INVEST s.r.o. so sídlom Prístavná 10, 821 09 Bratislava, IČO: 35 941 294 (ďalej len „Latem Invest“) prostredníctvom JUDr. Daniela Futeja, CSc. advokáta so sídlom Grösslingova 4,   811 09 Bratislava (ďalej len „právny zástupca“) oznamujú koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v získaní spoločnej priamej kontroly spoločností ZSŽ a Latem Invest nad spoločnosťou LATEM RECYCLING, s.r.o. so sídlom Prístavná 10, 821 09 Bratislava,                 IČO: 31 404 251 (ďalej len „Latem Recycling“), na základe Zmluvy o prevode obchodných podielov uzatvorenej dňa 20.10.2005 medzi PPA CONTROLL, a.s. so sídlom Vajnorská 137, 830 00 Bratislava, IČO: 17 055 164, Renátou Novákovou, Bratislava, Ing. Janou Držiakovou, Bratislava,    Ing. Štefanom Schmidtom, Jaslovské Bohunice, Ing. Viktorom Struhárom, Zlaté Moravce, Ing. Bohuslavom Dobríkom, Bratislava ako prevádzajúcimi a spoločnosťou ZSŽ a Latem Invest ako nadobúdateľmi (ďalej len „Zmluva“) a na základe zvýšenia základného imania podnikateľa Latem Recycling, o ktorom sa rozhodlo na valnom zhromaždení dňa 20.10.2005.

	Na základe doručenia oznámenia predmetnej koncentrácie začalo dňa 05.12.2005 podľa § 25 ods. 1 zákona v spojení s § 18 ods. 2 zákona                         č. 71/1967 Zb. o správnom konaní (správny poriadok) v znení neskorších predpisov správne konanie č.0111/OK/2005 vo veci predmetnej koncentrácie, o čom úrad listom č. 6911/PMÚ SR/2005 zo dňa 13.12.2005 informoval právnu zástupkyňu spoločnosti ZSŽ a listom č. 6912/PMÚ SR/2005 zo dňa 13.12.2005 informoval o tejto skutočnosti právneho zástupcu spoločnosti Latem Invest. 
	
	Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedenými listami vyzval účastníkov konania prostredníctvom ich právnych zástupcov, aby predložili chýbajúce podklady a informácie.

	Po doplnení oznámenia koncentrácie podľa § 10 ods. 12 zákona a vyhlášky listom zaevidovaným pod č. 7202/2005 zo dňa 29.12.2005, začala dňom 30.12.2005 plynúť podľa § 11 zákona lehota 60 pracovných dní na vydanie rozhodnutia. 
	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 02.12.2005.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmluvy spoločnosť ZSŽ nadobudne 0,3%-ný obchodný podiel v spoločnosti Latem Recycling a spoločnosť Latem Invest nadobudne 99,7%-ný obchodný podiel spoločnosti Latem Recycling. Následne, na základe zvýšenia základného imania spoločnosti Latem Recycling, ktoré schválilo valné zhromaždenie 100% všetkých hlasov prítomných spoločníkov dňa 20.10.2005, a ktoré sa stane účinným až po prevode vyššie uvedených obchodných podielov, sa vlastnícka štruktúra spoločnosti Latem Recycling zmení nasledovne. Spoločnosti ZSŽ a Latem Invest budú mať v spoločnosti Latem Recycling každá 50%-ný obchodný podiel. 
Na základe analýzy stanov spoločnosti Latem Recycling úrad zistil, že valné zhromaždenie spoločnosti Latem Recycling vo veci strategických otázok, t.j. vo veci vymenovania a odvolania konateľov, členov dozornej rady, vo veci schvaľovania podnikateľského zámeru, rozhoduje 2/3 väčšinou všetkých hlasov spoločníkov. 
Z vyššie uvedeného vyplýva, že ani spoločnosť ZSŽ a ani spoločnosť Latem Invest nemajú možnosť rozhodovať o strategických otázkach samostatne, t.j. na základe predmetnej Zmluvy a následnom zvýšení základného imania, ktoré odsúhlasilo valné zhromaždenie spoločnosti Latem Recycling dňa 20.10.2005, dôjde k získaniu spoločnej priamej kontroly spoločnosťami ZSŽ a Latem Invest nad spoločnosťou Latem Recycling.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. a) zákona, t.j. že sa jedná o koncentráciu podľa zákona.

Účastníci koncentrácie

	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

	Na základe uvedeného úrad zistil, že účastníkmi správneho konania sú v danom prípade spoločnosti ZSŽ a Latem Invest, ktoré získavajú kontrolu nad spoločnosťou Latem Recycling. Účastníkmi koncentrácie sú spoločnosti ZSŽ a Latem Invest, ktoré získavajú kontrolu nad spoločnosťou Latem Recycling, ako aj spoločnosť Latem Recycling, nad ktorou sa na základe Zmluvy  a následného zvýšenia základného imania kontrola získava.
 
	Podľa § 2 ods. 1 písm. a) zákona sa zákon vzťahuje na podnikateľov. Podľa    § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť ZSŽ je akciová spoločnosť, ktorá bola založená zakladateľskou listinou zo dňa 22.04.1996 a do Obchodného registra Okresného súdu Žilina bola zapísaná dňa 20.05.1996 v oddieli: Sa, vložka č.: 361/L. Predmetom podnikania spoločnosti ZSŽ je podľa výpisu z obchodného registra kúpa a predaj tovaru v rozsahu voľnej živnosti (maloobchod); kúpa tovaru za účelom jeho predaja iným prevádzkovateľom živnosti (veľkoobchod); sprostredkovateľská činnosť; leasing a prenájom nehnuteľností; nákup a predaj nehnuteľností; prenájom strojov a nástrojov; poradenská činnosť v rozsahu predmetu podnikania; faktoring, forfaiting, vymáhanie pohľadávok; podnikanie v oblasti nakladania s odpadmi, vnútroštátna nákladná cestná doprava a medzinárodná nákladná cestná doprava.
	Spoločnosť ZSŽ je kontrolovaná spoločnosťou Scholz AG. Spoločnosť ZSŽ nekontroluje žiadnych podnikateľov.

Z vyššie uvedených skutočností vyplýva, že spoločnosť ZSŽ je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

	Spoločnosť Latem Invest bola založená zakladateľskou listinou zo dňa 01.06.2005 a do Obchodného registra Okresného súdu Bratislava I bola zapísaná dňa 17.06.2005 v oddieli: Sro, vložka č.: 36495/B. Predmetom podnikania spoločnosti Latem Invest je podľa výpisu z Obchodného registra kúpa tovaru na účely jeho predaja konečnému spotrebiteľovi (maloobchod); kúpa tovaru na účely jeho predaja iným prevádzkovateľom živnosti (veľkoobchod); sprostredkovateľská činnosť v rozsahu voľnej živnosti; faktoring a forfaiting v rozsahu voľnej živnosti; leasingová činnosť v rozsahu voľnej živnosti; vedenie účtovníctva; činnosť ekonomických, organizačných a účtovných poradcov; reklamná, propagačná a výstavnícka činnosť; marketing a manažment; vydavateľská činnosť v rozsahu voľnej živnosti; prieskum trhu; poskytovanie software – predaj hotových programov na základe zmluvy s autorom; prenájom strojov, prístrojov, zariadení a dopravných prostriedkov; zabezpečovanie, usporadúvanie, organizovanie kultúrnych, spoločenských, umeleckých a športových podujatí; zabezpečenie, usporadúvanie, organizovanie seminárov, kurzov a školení; prevádzkovanie a prenájom garáží, parkovacích a odstavných plôch pre motorové vozidlá – pre najmenej päť vozidiel patriacich iným osobám než majiteľovi alebo nájomcovi nehnuteľnosti, spojené s poskytovaním doplnkových služieb; prenájom nehnuteľností spojený s poskytovaním iných než základných služieb – obstarávateľská činnosť; obstarávateľská činnosť spojená so správou nehnuteľností.

Z vyššie uvedených skutočností vyplýva, že spoločnosť Latem Invest je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

	Spoločnosť Latem Recycling bola založená na základe Spoločenskej zmluvy zo dňa 11.10.1995 a do Obchodného registra Okresného súdu Bratislava I bola zapísaná dňa 20.10.1995 v oddieli: Sro, vložka č.: 9734/B. Predmetom podnikania spoločnosti Latem Recycling je podľa výpisu z Obchodného registra kúpa tovaru za účelom jeho predaja konečnému spotrebiteľovi (maloobchod); kúpa tovaru za účelom jeho predaja iným prevádzkovateľom živnosti (veľkoobchod); vydavateľská činnosť; reklamná a propagačná činnosť; sprostredkovateľská činnosť; výskum v oblasti šľachtenia osív, semien a sadív; prenájom osobných motorových vozidiel; prenájom nákladných motorových vozidiel; servis nákladných motorových vozidiel; podnikanie v oblasti nakladania s odpadmi; montážne a konštruktérske práce technologických celkov, strojov a zariadení; demontážne a demolačné práce technologických celkov, strojov a zariadení; ekonomické a organizačné poradenstvo; demolácia a zemné práce bez použitia trhavín; konzultačná a poradenská činnosť v rozsahu predmetu podnikania; podnikanie v oblasti nakladania s nebezpečným odpadom.	
	Spoločnosť Latem Recycling je kontrolovaná fyzickými osobami a spoločnosťou PPA CONTROLL, a.s. Bratislava. Spoločnosť Latem Recycling nevykonáva kontrolu v iných spoločnostiach.

	Z vyššie uvedených skutočností vyplýva, že spoločnosť Latem Recycling je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 20.10.2005, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

Na základe podkladov a informácií predložených podnikateľmi ZSŽ a Latem Invest, prostredníctvom svojich právnych zástupcov úrad dospel k záveru, že predmetná koncentrácia podlieha kontrole úradu podľa § 10 ods. 1 písm. a) aj b) zákona.
Spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. za rok 2004 je 45 508 856 510 Sk. Podnikateľ ZSŽ dosiahol v roku 2004 na území Slovenskej republiky obrat vo výške 1 045 864 825 Sk a podnikateľ Latem Recycling dosiahol na území Slovenskej republiky v roku 2004 obrat vo výške 427 273 000 Sk. 

	Ďalej úrad posudzoval, či podnikatelia ZSŽ a Latem Invest postupovali podľa  § 10 ods. 9 zákona, podľa ktorého koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa          a) uzavretia zmluvy, b) oznámenia prijatia návrhu v obchodnej verejnej súťaži,         c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e). 

	Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t.j. 20.10.2005, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikatelia ZSŽ a Latem Invest neporušili vyššie uvedenú povinnosť.

Relevantné trhy

	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účely použitia.
	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Podnikatelia ZSŽ a Latem Recycling podnikajú v oblasti nakladania s odpadom. Hlavným predmetom podnikania vyššie uvedených podnikateľov je nákup, zber, zvoz, triedenie, spracovanie, predaj a obchod s kovovým odpadom. Podnikatelia nakupujú kovový odpad od širokého spektra dodávateľov. V prvom rade ide o obyvateľstvo (obce), ďalej sú to drobní až strední podnikatelia, ktorí vykupujú kovový odpad a významná časť nákupov pochádza od veľkých producentov odpadu v priemyselnej sfére – ide o rôzny kovový odpad z tovární, ktoré narábajú s kovmi, ako je napr. Volkswagen. V neposlednom rade získavajú podnikatelia odpad aj demolačnými prácami rôzneho charakteru (lode, stavby, budovy, haly, oceľové konštrukcie). Takto získaný odpad uvedení podnikatelia zvozia do svojich prevádzok a spracúvajú, či už manuálne, alebo pomocou strojového zariadenia. Kovový odpad je roztriedený na jednotlivé kovy, a to buď železné alebo neželezné (farebné kovy, hliník, meď).
	V poslednej fáze dochádza k predaju roztriedeného a upraveného (zlisovaného, zostrihaného) odpadu. Odberateľmi sú predovšetkým hute a zlievárne, vzhľadom na to, že aj po spracovaní a roztriedení ide o odpad, ktorý je možné využiť len na určité účely. 
	
	Podnikateľ ZSŽ okrem vyššie uvedeného spracováva a obchoduje s oceľovým a liatinovým odpadom, zberovým papierom, farebnými kovmi, plastmi, odpadovým sklom a kožou. Podnikateľ ZSŽ predáva väčšinu svojich výrobkov na území Slovenskej republiky, minimálnu časť predáva mimo územia Slovenskej republiky.
	Podnikateľ Latem Recycling predáva väčšinu svojich produktov na trhu v Slovenskej republike, výrazne menšiu časť produktov predáva aj v okolitých krajinách, napr. do Rakúska alebo Talianska. Časť kovového odpadu, ktorý podnikateľ Latem Recycling predáva, nevzniká spracovaním nakúpeného odpadu, ale ide o odpad, ktorý už bol kúpený v spracovanom stave.

	Podnikateľ Latem Invest v súčasnosti nevykonáva žiadnu podnikateľskú činnosť. Podnikateľ Latem Invest bol založený v júli 2005 a to za účelom nadobudnutia 50%-ného obchodného podielu v spoločnosti Latem Recycling.
	Nakoľko podnikateľ Latem Invest nevykonáva v súčasnosti žiadnu činnosť, t.j. nemá ani žiaden podiel na akomkoľvek trhu, nerealizoval žiaden predaj a nemá žiadnych dodávateľov ani odberateľov, nevyrába žiadne tovary a neposkytuje žiadne služby, a teda úrad sa podnikateľom Latem Invest ďalej v rozhodnutí nebude podrobnejšie zaoberať.

	Vzhľadom na činnosti, ktoré vykonávajú účastníci koncentrácie relevantným trhom je:
	- trh nákupu, spracovania a predaja kovového odpadu.

	Tovary na vymedzenom relevantnom trhu nie sú zastupiteľné ani pri nákupe, ani pri predaji, nakoľko nie je možné kovový odpad spracúvať z iných materiálov, ako sú spracúvané účastníkmi koncentrácie, t.j. podnikateľmi ZSŽ a Latem Recycling. Rovnako z pohľadu odberateľov nie je možná zastupiteľnosť používaného kovového odpadu v hutiach a zlievárňach (napr. za iný druh odpadu).

	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Účastníci koncentrácie vykonávajú zber a nákup odpadu na území celej Slovenskej republiky. Predaj sa uskutočňuje v prevažnej väčšine na území Slovenskej republiky, len zanedbateľné množstvo je exportované. Podiel účastníkov koncentrácie na trhoch, kam exportujú svoje výrobky je [<1]%. Z týchto dôvodov, ako aj z dôvodu homogénnosti trhu s kovovými odpadom v Slovenskej republike je priestorovým relevantným trhom územie Slovenskej republiky.

Trhové podiely účastníkov koncentrácie

Spoločnosť	Rok	Podiel (%)	
Latem Recycling	2002	[3-6]	
	2003	[3-6]	
	2004	[3-6]	
ZSŽ	2002	[5-10]	
	2003	[3-6]	
	2004	[5-10]	

	Z vyššie uvedenej tabuľky vyplýva, že spoločný podiel účastníkov koncentrácie po uskutočnení predmetnej transakcie by bol [10-15]%. Vedúce postavenie na tomto relevantnom trhu má podnikateľ Kovoinvest, s.r.o. Košice, ktorý v roku 2004 dosiahol podiel [10-15]%. Ďalšími konkurentmi účastníkov koncentrácie sú podnikatelia ŽP EKO QELET, a.s., KOVOD RECYCLING, s.r.o., ktorí na relevantnom trhu nákupu, spracovania a predaja kovového odpadu dosiahli v roku 2004 podiel [10-15]%, ďalej s podielom [5-10]% je to podnikateľ KBZ, s.r.o. a podnikateľ Kovozber, spol. s r.o. s podielom [3-5]%. Ostatní podnikatelia pôsobiaci na predmetnom relevantnom trhu majú zanedbateľné podiely.	

	Podiely účastníkov koncentrácie a ich konkurentov na vyššie uvedenom relevantnom trhu sú odhadmi účastníkov koncentrácie na základe ich odborných skúseností.
Celkový dovoz kovového odpadu do Slovenskej republiky a podiel ZSŽ na tomto dovoze

Trh	Rok	Objem (t)	Podiel ZSŽ v %	
Kovový odpad	2002	476 000	[0-3]	
	2003	389 000	[0-3]	
	2004	225 000	[0-3]	

	Ostatní účastníci koncentrácie na územie Slovenskej republiky kovový odpad nedovážajú. 
	Zdrojom údaju o celkovom dovoze kovového odpadu do Slovenskej republiky je Štatistický úrad Slovenskej republiky.

	Všetky tovary účastníkov koncentrácie sú spracovávané lokálne, t.j. priamo v jednotlivých prevádzkach účastníkov koncentrácie. Účastníci koncentrácie pritom nepoužívajú žiadne distribučné siete ani sprostredkovateľov, spracovaný kovový odpad predávajú priamo svojim odberateľom.
	Účastníci koncentrácie, rovnako ako ich konkurenti, sa venujú len nákupu, spracovaniu a predaju kovového odpadu. Nemajú majetkové ani personálne prepojenie na producentov odpadu, rovnako ako na odberateľov odpadu.  Výnimku tvoria podnikatelia ŽP EKO QELET a.s. a KBZ s.r.o., ktorí podnikajú v rovnakej oblasti ako účastníci koncentrácie a ktoré sú kontrolované podnikateľom Železiarne Podbrezová a.s..

	Presný údaj o podieloch na jednotlivých relevantných trhoch úrad v rozhodnutí neuvádza, nakoľko bol účastníkmi konania označený za predmet obchodného tajomstva a je súčasťou spisového materiálu.

	Informácie ohľadne dodávateľov a odberateľov podnikateľov ZSŽ a Latem Recycling t.j. názvy spoločností a ich podiely na relevantnom trhu nákupu, spracovania a predaja kovového odpadu úrad v rozhodnutí neuvádza, nakoľko boli účastníkmi koncentrácie označené za predmet obchodného tajomstva a sú súčasťou spisového materiálu.
	
	Dodávateľské portfólio je charakteristické veľkým počtom objemovo aj finančne malých subjektov. Počet dodávateľov je výrazne vyšší než počet odberateľov.
	Čo sa týka vernosti odberateľov k značke, tak tá je mimoriadne nízka. Je to dané skutočnosťou, že na kvalitu spracovaného kovového odpadu existujú jednoznačné kvalitatívne normy, a preto nie je pre odberateľa dôležité od ktorého dodávateľa tovar pochádza. Účastníci koncentrácie, rovnako ako ich konkurenti, majú s najväčšími odberateľmi uzatvorené dlhodobé rámcové zmluvy, ktoré však odberateľov nezaväzujú k cenám a množstvám odberu. Odberateľ teda nemusí v danom mesiaci odobrať od daného dodávateľa žiaden tovar, pričom kedykoľvek môže uzatvoriť inú zmluvu s ďalším dodávateľom. Rozhodujúcim faktorom pre odberateľov teda nie je značka, ale cena a dostupnosť dodávky.

Z hľadiska bariér vstupu na vymedzený relevantný trh je potrebné rozlišovať medzi bariérami vstupu týkajúcimi sa výroby predmetných produktov a bariérami determinujúcimi možnosti ich dodávok na relevantný trh Slovenskej republiky.

	Celkové náklady na vstup na trh nákupu, spracovania a predaja kovového odpadu dosahujú približne 515 000 000 Sk. Jedná sa o kalkuláciu nákladov na vstup na ovplyvnený trh pre spracovanie cca 2 000 mt šrotu mesačne na jednom spracovateľskom mieste v rámci Slovenska. Vstup na predmetný relevantný trh obnáša vytvorenie distribučnej siete, je potrebné investovať do dopravnej a manipulačnej techniky, úpravárenskej a spracovateľskej techniky, do nákupu pozemkov. Na druhej strane, je možné podnikať aj v menšom rozsahu aj bez investícií uvedených vyššie. Na predmetnom relevantnom trhu totiž možno podnikať aj bez použitia veľkých strojových zariadení (lisov, nožníc) pri použití napr. jedného nákladného auta, menších strojov a manuálnom spracovaní (pomocou napr. autogénu), pričom na trhu existuje niekoľko subjektov, ktoré takto podnikajú.
	Neexistujú žiadne právne a regulačné bariéry vstupu na trh nákupu, spracovania a predaja kovového odpadu. Na otvorenie prevádzky pre nakladanie s odpadmi je potrebné povolenie podľa zákona č. 223/2001 Z.z. o odpadoch a o zmene a doplnení niektorých zákonov v znení neskorších predpisov.
	Vstup na predmetný relevantný trh nie obmedzený ani žiadnym patentom, či iným právom duševného vlastníctva.

	Podľa vedomosti účastníkov koncentrácie za posledných päť rokov vstúpili na predmetný relevantný trh nasledovní podnikatelia: ŽP EKO QELET, a.s., TSR Slovakia, s.r.o., KBZ s.r.o., PB Trojek Slovakia, s.r.o., EWMR Slovakia, s.r.o. a Loacker Recycling, s.r.o..
	Ako ďalej uviedli účastníci koncentrácie, je pravdepodobné, že v roku 2006 vstúpi na slovenský trh s kovovým odpadom maďarský podnikateľ ERECO Kelet Európai Hulladékfeldolgozó es Köŕnyezetvédelmi Rt. Okrem tejto spoločnosti je možné, že na trh plánuje vstúpiť aj podnikateľ Tube City Košice, s.r.o., ktorý je servisnou firmou na trhu s kovovým odpadom a zabezpečuje nákup spracovaného šrotu pre U.S.Steel Košice, s.r.o..
	Okrem uvedených podnikateľov nie je účastníkom koncentrácie známy iný podnikateľ, ktorý by mal v blízkej budúcnosti záujem vstúpiť na predmetný relevantný trh, ale ako uvádzajú ďalej tak vzhľadom na otvorenosť trhu a množstvo súťažiteľov na medzinárodných trhoch to ale nie je možné vylúčiť, naopak, účastníci koncentrácie predpokladajú, že k takému vstupu môže dôjsť.

Dopad na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

	Účastníci predmetného správneho konania, t.j. ZSŽ a Latem Invest uviedli, že dôvodom koncentrácie je zvýšenie konkurenčnej schopnosti účastníkov koncentrácie a využitie synergického efektu. Prepojenie účastníkov koncentrácie bude viesť k vyššej efektivite ich podnikania, nakoľko sa budú z geografického hľadiska vhodne dopĺňať. K vyššej efektivite a tým aj konkurencieschopnosti bude viesť aj výmena know-how potrebného na podnikanie na tomto trhu. Koncentrácia umožní lepšie využitie zvozových a spracovateľských kapacít účastníkov, čo povedie k lepšiemu uspokojovaniu potrieb zákazníkov. 

	Ďalej účastníci správneho konania prostredníctvom svojich právnych zástupcov uviedli, že koncentrácia nevytvára prekážky efektívnej súťaže. Vzhľadom na trhové podiely účastníkov koncentrácie a ich konkurentov koncentrácia v žiadnom prípade nevytvorí ani neposilní dominantné postavenie účastníkov koncentrácie na trhu. Na trhu s kovovými odpadmi bude naďalej pôsobiť množstvo spoločností s porovnateľnými podielmi na trhu.

	Úrad posudzoval dopad predmetnej koncentrácie na hospodársku súťaž na vyššie uvedenom relevantnom trhu, pričom vychádzal z informácií a podkladov zaslaných účastníkmi predmetného správneho konania prostredníctvom právnych zástupcov.

	Vychádzajúc z vyššie uvedených skutočností úrad dospel k záveru, že relevantný trh nákupu, spracovania a predaja sa bude aj po uskutočnení koncentrácie vyznačovať dostatočným konkurenčným prostredím, na ktorom bude naďalej pôsobiť veľký počet podnikateľských subjektov. Podnikatelia ZSŽ a Latem Invest budú vystavený podstatnej súťaži a nebudú sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľov ZSŽ a Latem Invest na predmetnom relevantnom trhu na území Slovenskej republiky.

	Podľa § 33 zákona úrad listom č. 309/1/PMÚ SR/2006 zo dňa 23.01.2005 vyzval podnikateľa ZSŽ prostredníctvom právnej zástupkyne a listom č. 309/2/PMÚ SR/2006 zo dňa 23.01.2006 podnikateľa Latem Invest prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

	Účastníci predmetného správneho konania sa prostredníctvom svojich právnych zástupcov listami zaevidovanými úradom pod č. 386/2006 zo dňa 26.01.2006 a listom č. 424/2006 zo dňa 30.01.2006 k výzve úradu vyjadrili, že súhlasia s podkladmi k rozhodnutiu, tak ako boli uvedené vo výzve.
	 
	Vzhľadom na to, že koncentrácia podnikateľov ZSŽ, Latem Invest a Latem Recycling nevedie k vytvoreniu dominantného postavenia podnikateľov ZSŽ a Latem Invest na relevantnom trhu nákupu, spracovania a predaja kovového odpadu, ktorého dôsledkom sú významné prekážky efektívnej hospodárskej súťaže, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

Rozhodnutie sa doručuje:
Margareta Sovova
Sovova Chudáčkova & Partner, v.o.s.
Cintorínska 3a
811 08 Bratislava

JUDr. Daniel Futej, CSc.
advokát
Grösslingova 4
811 09 Bratislava